លោក Biden ត្រៀម​ប្រកាស​ថា ការ​សម្លាប់​រង្គាល​ជនជាតិ​អាមេនី​ក្នុង​សម័យ​សង្គ្រាម​លោក​លើក​ទី​មួយ​ជា​អំពើ​ប្រល័យ​ពូជសាសន៍
នៅ​ក្នុង​លិខិត​រួម​គ្នា​មួយ​កាលពី​ថ្ងៃ​ពុធ ក្រុម​សមាជិក​រដ្ឋសភា ១០០ នាក់ នៃ​គណបក្ស​ទាំង​ពីរ បាន​ស្នើ​លោក Biden ឲ្យ​ក្លាយជា​ប្រធានាធិបតី​អាមេរិក​ដំបូង​ដែល​ទទួលស្គាល់​ការ​សម្លាប់​រង្គាល​នេះ​ថា​ជា​អំពើ​ប្រល័យ​ពូជសាសន៍។
មន្ត្រីរដ្ឋាភិបាលសហរដ្ឋអាមេរិកមួយចំនួនបាននិយាយថា លោកប្រធានាធិបតី Joe Biden កំពុងត្រៀមប្រកាសថា ការសម្លាប់រង្គាលជនជាតិអាមេនីក្នុងសម័យសង្គ្រាមលោកលើកទីមួយ ដោយចក្រភពអូតូម៉ង់ (Ottoman) ជាអំពើប្រល័យពូជសាសន៍។ មន្ត្រីទាំងនោះដែលបានប្រាប់ទីភ្នាក់ងារព័ត៌មានជាច្រើនក្នុងលក្ខខណ្ឌមិនបញ្ចេញឈ្មោះ ដើម្បីនិយាយអំពីប្រធានបទដ៏រសើបនេះ បានលើកឡើងថា ការប្រកាសទទួលស្គាល់នេះអាចត្រូវធ្វើឡើងនៅថ្ងៃសៅរ៍ខាងមុខ ដែលជាទិវាប្រចាំឆ្នាំរំឭកដល់ជនរងគ្រោះទាំងនោះ។ នៅក្នុងយុទ្ធនាការឃោសនាបោះឆ្នោតកាលពីឆ្នាំមុន លោក Biden បានបញ្ជាក់ថា លោកនឹង «គាំទ្រឲ្យមានសេចក្តីសម្រេចមួយ ដែលទទួលស្គាល់អំពើប្រល័យពូជសាសន៍លើជនជាតិអាមេនី ហើយនឹងចាត់ទុកបញ្ហាសិទ្ធិមនុស្សនៅលើពិភពលោកជាអាទិភាពកំពូលមួយ» របស់លោក។ អ្នកនាំពាក្យសេតវិមានអ្នកស្រី Jen Psaki បាននិយាយកាលពីថ្ងៃពុធម្សិលមិញថា៖ «ខ្ញុំរំពឹងថា យើងនឹងមានព័ត៌មានបន្ថែមអំពីទិវានៃការចងចាំនេះនៅថ្ងៃសៅរ៍ខាងមុខ»។ នៅក្នុងលិខិតរួមគ្នាមួយកាលពីថ្ងៃពុធ ក្រុមសមាជិករដ្ឋសភា ១០០ នាក់ នៃគណបក្សទាំងពីរ បានស្នើលោក Biden ឲ្យក្លាយជាប្រធានាធិបតីអាមេរិកដំបូងដែលទទួលស្គាល់ការសម្លាប់រង្គាលនេះថាជាអំពើប្រល័យពូជសាសន៍។ ក្រុមសមាជិករដ្ឋសភានេះបានសរសេរដូច្នេះថា៖ «ការរក្សាភាពស្ងៀមស្ងាត់ដ៏គួរឲ្យអាម៉ាស់របស់រដ្ឋាភិបាលសហរដ្ឋអាមេរិកលើការពិតជាប្រវត្តិសាស្ត្រនៃអំពើប្រល័យពូជសាសន៍លើជនជាតិអាមេនី គឺមានជាយូរមកហើយ។ ការរក្សាភាពស្ងៀមស្ងាត់នេះត្រូវតែបញ្ចប់។ យើងសូមស្នើឲ្យលោកប្រធានាធិបតីអនុវត្តតាមការសន្យារបស់លោក និងនិយាយពីការពិតដែលបានកើតឡើងនោះ»។ រដ្ឋមន្ត្រីការបរទេសតួកគីលោក Mevlut Cavusoglu បាននិយាយនៅសប្តាហ៍នេះថា ប្រសិនបើលោក Biden ប្រកាសទទួលស្គាល់នូវការសម្លាប់នេះថាជាអំពើប្រល័យពូជសាសន៍ នោះទំនាក់ទំនងរវាងតួកគីនិងសហរដ្ឋអាមេរិកនឹងប៉ះពាល់។ អ្នកប្រវត្តិសាស្ត្រមួយចំនួនលើកឡើងថា ពលរដ្ឋអាមេនីប្រមាណ ១ លាន ៥ សែននាក់ បានស្លាប់នៅក្រោមកណ្តាប់ដៃរបស់ចក្រភពអូតូម៉ង់នៅរវាងឆ្នាំ ១៩១៥ និងឆ្នាំ ១៩២៣។ ចក្រភពអូតូម៉ង់នេះគឺជាប្រទេសតួកគីក្នុងសម័យបច្ចុប្បន្ន៕